'सरजमीं' की शूटिंग शुरू; बॉलीवुड एक्ट्रेस काजोल, सुनील शेट्टी और जुगल हंसराज भी नजर आए
धर्मा प्रोडक्शन के बैनर तले बन रही फिल्म सरजमीं की शूटिंग हिमाचल प्रदेश के मनाली शहर में रायसन के रामगढ़ विला स्टेट में शुरू हो गई है। फिल्म के कलाकार इब्राहिम अली खान पर कई सीन फिल्माए गए।
धर्मा प्रोडक्शन के बैनर तले बन रही फिल्म सरजमीं की शूटिंग हिमाचल प्रदेश के मनाली शहर में रायसन के रामगढ़ विला स्टेट में शुरू हो गई है। फिल्म के कलाकार इब्राहिम अली खान पर कई सीन फिल्माए गए। इब्राहिम फिल्म की शूटिंग के लिए सुबह ही रायसन पहुंच गए थे। फिल्म में मुख्य भूमिका निभा रही काजोल भी लोकेशन पर पहुंचीं और उनके पहुंचते ही शूटिंग का दौर शुरू हो गया।
इब्राहिम के फर्स्ट टेक का गवाह बने CPS सुंदर ठाकुर
सैफ अली खान के बेटे इब्राहिम अली खान सेट पर काफी खुश नजर आ रहे थे। वे मस्ती भी करते दिखे। कैमरा एक्शन की आवाज के बीच हिमाचल प्रदेश के CPS सुंदर ठाकुर ने उनके पहले शॉट के लिए के लिए उन्हें शुभकामनाएं दीं। 2 टेक के बाद शॉट ओके हो गया। इस दौरान मीडिया को शूटिंग स्थल पर जाने की इजाजत नहीं दी गई।
उछलते कूदते नजर आए इब्राहिम
इब्राहिम इस दौरान फिल्म यूनिट के सदस्यों के साथ खेतों में उछलते कूदते नजर आए। किसी ने शायराना अंदाज में कह भी दिया कि बच्चे को शायद मनाली की फिजाएं रास आ गई हैं, जो बिना ब्रेक उड़े ही चला जा रहा है। शायद वह उनके साथ सेल्फी लेने के चक्कर में थे ।
देरी से पहुंची काजोल
फिल्म एक्ट्रेस काजोल देवगन शूटिंग स्थल पर थोड़ी देरी से पहुंचीं। फिल्म का शुभारंभ CPS के हाथों होना था तो सभी को आशा थी कि फिल्म की पूरी स्टार कास्ट इस दौरान मौजूद रहेगी, मगर ऐसा हो नहीं पाया। धर्मा प्रोडक्शन के सह निर्देशक विकेश व कार्यकारी निर्माता वरूण खंडेलवाल व प्रसिद्ध बागवान नकुल खुल्लर समेत लोकल को-ऑर्डिनेटर अनिल कायस्था इस दौरान उपस्थित थे।
लाहौल के सिस्सू को जन्नत बताया
फिल्म के सह निदेशक विकेश ने CPS सुंदर ठाकुर से बातचीत के दौरान मनाली और लाहौल स्पीति की सुंदर वादियों का जिक्र करते हुए कहा कि यहां की वादियां बेहद खूबसूरत हैं। रेकी के दौरान वे लाहौल स्पीति भी गए। सिस्सू का जिक्र करते हुए उन्होंने कहा कि वह जगह इतनी खूबसूरत है कि स्विटजरलैंड की बजाय वे वहीं शूट करना पसंद करेंगे। वहीं CPS सुंदर ठाकुर ने उन्हें कहा कि अभी तो आप कुछ ही जगहों पर पहुंच पाए हैं। यहां और भी बहुत सुंदर घाटियां हैं। उन्होंने उनसे मणिकर्ण का जिक्र भी किया। 